# C:\Users\andre_000\AppData\Local\Microsoft\Windows\INetCache\IE\PE5KGF7C\MC900413502[1].wmfÅrets hovedtema: uteliv

Vi har virkelig fått smaken på uteliv, og fortsetter derfor med uteliv som tema på lik linje som i fjor. I følge Rammeplanen (2011) skal barna i barnehagen få erfaringer med friluftsliv og uteliv til ulike årstider. Det betyr at hverdagen vil i år også bli preget av mye tid ute, både innenfor- og utenfor gjerdet. Tema er det samme, men innholdet vil være noe forskjellig. Bakgrunn for valg av tema har vært både foreldrenes og de ansattes ønske om at barna skal få tilbringe mer tid ute, og vi har valgt å fortsette med dette. Vi har gjennom barnehageåret 2013-2014 sett en stor utvikling i barnas glede av å være ute i naturen og synes det er naturlig å fortsette med dette. Barna er engasjerte og ivrige etter å gå på tur, og har gjort seg mange erfaringer med å være ute i all slags vær, til alle årstider. Barna har blitt godt kjent med de faste stedene vi har besøkt, som for eksempel «Tuva». I år vil vi også utforske andre steder i nærområdet.

Gjennom året vil barna oppleve de forskjellige årstidene ute, og de uendelige mange aktivitetene som finnes. I høst vil vi være mye ute på tur i nærområdet, se på insekter, bær, blader, trær, former og farger ute i naturen. Vi vil også ta med oss naturen inn, til matlaging og forming.. I vinter vil utetiden være preget av mye skileik og ellers aktiviteter i snø. Fjøsbesøk vil også stå på planen både i høst og til vinteren. Barna er utrolig ivrige på ski, og de vil få erfaring med både korte og lange skiturer. Til våren vil vi se på blomster og planter, liv i vann og bekker, og fugler i nærmiljøet. Gjennom hele året vil vi se på spor og sportegn av både dyr og fugler. Og vil gleder oss til enda et år med spennende aktiviteter!

Hver måned vil foreldrene få et skriv om hva vil skal drive med ute, sammen med månedsplan og månedsbrev. På denne måten kan dere hjemme, sammen med barna forberede dere på hva vi hovedsakelig skal drive med.

![C:\Users\andre_000\AppData\Local\Microsoft\Windows\INetCache\IE\PE5KGF7C\MC900343317[1].wmf]()

**Hvorfor skal barna være ute i naturen?**

Når barna får leke utendørs finner de ofte en større ro enn når de leker inne. Barn som er urolige inne, vil ofte finne seg bedre til rette ute og leke på en helt annen måte enn inne. Ute finnes ingen vegger, og dette gir barna større rom for å utfolde seg på. Barna får oppleve et uteliv i frisk luft med mange ulike aktiviteter i ulendt terreng. Uteleken er preget av grovmotoriske bevegelser, noe som gjør at barna bruker større deler av kroppen enn ved innelek. Dette er med på å styrke barns koordinative egenskaper, og bidra til å utvikle en sterk og utholdende kropp.

Naturopplevelsen har den egenverdien at den ikke trenger å ha et mål. Opplevelsen ved å være ute er målet i seg selv! På den andre siden kan naturopplevelsen også bidra til lek og kreativ utfoldelse gjennom de ulike fagområdene, og til å vise respekt for natur og miljø. Barna vil gjennom å oppleve naturen, få et eget forhold til ulike steder, arter av planter og dyr. Når barna etter hvert får kunnskaper om natur og miljø vil de føle at de er en del av naturen, og skape seg et eget forhold til den.

Siden vi bruker mye av tiden i barnehagen ute, vil det pedagogiske opplegget bli tilrettelagt og tilpasset deretter. Utetiden blir fylt med aktiviteter i tråd med rammeplanen hvor vi ønsker å bruke naturen som en arena for utvikling av kropp, bevegelse og helse, utfoldelse i kunst og kreativitet, tilegning av kunnskap om nærmiljø, etiske verdier i forhold til naturen, filosofi, rom, form og utvikling av omsorg og vennskap.

**Ut på tur, aldri sur!**

Å gå på tur oppfattes som en norsk tradisjon, og gjøres i de fleste barnehagene. Med årstidsskiftninger og forandringer i vind og vær blir enhver tur en ny opplevelse, selv om vi går på kjente stier til faste områder. Med både korte og lengre turer vil barna oppleve ulike terreng og «lekeplasser» de vil ha stor glede av. Vi vil bruke gapahuken «Tuva » mye, som ligger ved et skogsområde et lite stykke unna barnehagen. Vi gleder oss stort over at vi har fått utedo, noe som gjør turen mer behagelig for både liten og stor ☺. Ved «Tuva» har barna blitt godt kjent, og vi vil etter hvert også utforske nye steder vi kan gå til. På tur er det åpent for mange ulike aktiviteter, lek og avslapping ved bålplassen.

![C:\Users\andre_000\AppData\Local\Microsoft\Windows\INetCache\IE\PE5KGF7C\MC900352136[1].wmf]()

Barna vil også få erfaring med å lage mat på bål, både enkle og mer avanserte retter. Maten smaker ekstra godt på tur, og i år vil barna i større grad få være med å tilberede maten. Siden barnegruppen er preget av store aldersforskjeller vil vi tilpasse turene etter aldersgrupper. På denne måten får hvert enkelt barn mer ut av det å være på tur. Når det lar seg gjøre vil også bare en liten gruppe av gangen reise på tur, slik at vi kan fokusere på enkelte emner eller aktiviteter som er vanskelig å få til i større grupper. På denne måten vil turdagene i stor grad bli påvirket av variasjon, til glede for både store og små.

Hvis man skal ha en opplevelse av natur, må man lære seg å observere og legge merke til det som finnes, og stille spørsmål ved hvorfor ting er som det er. De voksne på tur er med på å trigge denne nysgjerrigheten, og er en støttespiller i barnas undringer. En annen ting som har vært viktig for oss når vi går på tur er å vise respekt for naturen og alt som lever i den. Vi viser barna maurtuer og forklarer hvorfor vi ikke kan ødelegge dem. Vi er opptatt av sporløs ferdsel og viser hvor viktig det er å slukke bålet helt før vi går hjem.

Vi ser virkelig frem til et år til med uteliv som tema, og gleder oss til dager fylt med barnelatter og fuglekvitter, nysgjerrighet og undringer, bålkos og matopplevelser ☺

![C:\Users\andre_000\AppData\Local\Microsoft\Windows\INetCache\IE\9AJZZ2GE\MC900231051[1].wmf]()